钦定古今图书集成/明伦汇编/皇极典/第003卷 > 《赐刘基归老青田书》明·太祖
## 钦定古今图书集成/明伦汇编/皇极典/第003卷 > 《赐刘基归老青田书》明·太祖

朕闻古人有云：“君子绝交，恶言不出；忠臣去国，不洁
其名。”尔刘基括苍之士，少有英名，海内闻之。及元末
群雄鼎峙，熟辨真伪者谁？岁在戊戌，天下正当扰乱
之秋，朕亲率六军，下双溪而有浙左，独尔括苍未附，
惟知尔名耳，吾将谓白面书生，不识时务。不久而括
苍附，朕已还京，何期仰观俯察，独断无疑。千里之馀，
“兼程而至，谒朕陈情，百无不当。至如用征四方，摧坚
抚顺，尔亦助焉。不数年间，天下一统。当定功行赏之
时，朕不忘尔从未定之秋。是用加以显爵，特使垂名
于千万年之不朽。”敕“归老于桑梓，以尽天年，何期祸
生于有隙，致使不安。若明以宪章，则轻重有不可恕。
若论相从之始，则国有八议，故不夺其名而夺其禄”，
此国之大体也。然若愚蠢之徒，必不克己，将谓己是
而国非。卿善为忠者，所以不辨而趋朝，一则释他人
之馀论，况亲君之心甚切。此可谓不洁其名者欤？恶
言不出口者欤？卿今年迈，居京数载，近闻老病日侵，
不以筋力自强，朕甚悯之。於戏！禽鸟生于丛木，翎翅
干而飏去，恋巢之情，时时而复。顾禽鸟如是，况于人
乎？若商不亡于道官终老于家，世人之万幸也。今也
老病未笃，可速往括苍，共语儿孙，以尽考终之道，岂
不君臣两尽者欤！